CELEX: 32012D0230
Language: lt
Date: 1334707200000
Title: 2012/230/ES: 2012 m. balandžio 18 d. Komisijos sprendimas, kuriuo pratęsiamas Sutarties dėl Europos Sąjungos veikimo 114 straipsnio 6 dalyje nurodytas laikotarpis, susijęs su nacionalinėmis nuostatomis dėl didžiausios leidžiamos kadmio koncentracijos trąšose, apie kurias Švedijos Karalystė pranešė pagal SESV 114 straipsnio 5 dalį (pranešta dokumentu Nr. C(2012) 2461)  Tekstas svarbus EEE

28.4.2012   
            
            
               LT
            
            
               Europos Sąjungos oficialusis leidinys
            
            
               L 116/29
            
         KOMISIJOS SPRENDIMAS
   2012 m. balandžio 18 d.
   kuriuo pratęsiamas Sutarties dėl Europos Sąjungos veikimo 114 straipsnio 6 dalyje nurodytas laikotarpis, susijęs su nacionalinėmis nuostatomis dėl didžiausios leidžiamos kadmio koncentracijos trąšose, apie kurias Švedijos Karalystė pranešė pagal SESV 114 straipsnio 5 dalį
   (pranešta dokumentu Nr. C(2012) 2461)
   (Tekstas autentiškas tik švedų kalba)
   (Tekstas svarbus EEE)
   (2012/230/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 114 straipsnio 6 dalį,
   kadangi:
   I.   FAKTAI
   
   
               (1)
            
            
               2011 m. spalio 17 d. Švedijos Karalystė pagal Sutarties dėl Europos Sąjungos veikimo (SESV) 114 straipsnio 5 dalį pranešė Komisijai apie ketinimą nustatyti nacionalines nuostatas, kuriomis fosforo trąšose leidžiama kadmio koncentracija būtų sumažinta iki ne daugiau kaip 46 g vienoje fosforo tonoje (tai prilygsta 20 mg Cd/kg P2O5). Šiomis priemonėmis būtų nukrypstama nuo 2003 m. spalio 13 d. Europos Parlamento ir Tarybos reglamento (EB) Nr. 2003/2003 dėl trąšų (1) ir jas taikant būtų sumažinta didžiausia kadmio koncentracija, kuri dabar yra 100 g kadmio vienoje tonoje fosforo (tai prilygsta 44 mg Cd/kg P2O5), dėl kurio Švedijos Karalystei jau suteikta teisė taikyti nukrypti leidžiančią nuostatą.
            
         1.   SESV 114 straipsnio 5 ir 6 dalys
   
   
               (2)
            
            
               SESV 114 straipsnio 5 ir 6 dalyse nustatyta:
               „5.   (…) Jei Europos Parlamentui ir Tarybai, Tarybai arba Komisijai nustačius kurią nors derinimo priemonę valstybė narė mano, kad dėl jos iškyla jai būdingų problemų ir todėl jai reikia priimti naujais moksliniais įrodymais pagrįstas nacionalines nuostatas, reglamentuojančias aplinkos ar darbo aplinkos apsaugą, apie numatytas nuostatas ir jų priėmimo motyvus ji praneša Komisijai.
               6.   Komisija per šešis mėnesius nuo pranešimo gavimo patvirtina arba atmeta aptartąsias nacionalines nuostatas, patikrinusi, ar jos nėra savavališkos diskriminacijos priemonė arba užslėptas valstybių narių tarpusavio prekybos apribojimas ir ar jos netrukdo veikti vidaus rinkai.
               Komisijai per šį terminą nepriėmus sprendimo, (…) 5 dalyse nurodytos nacionalinės nuostatos laikomos patvirtintomis.
               Kai klausimas sudėtingas ir nėra pavojaus žmonių sveikatai, Komisija gali atitinkamai valstybei narei pranešti, kad šioje dalyje nurodytas terminas gali būti pratęstas dar vienam iki šešių mėnesių trunkančiam laikotarpiui.“
            
         2.   ES teisės aktai
   
   
               (3)
            
            
               1975 m. gruodžio 18 d. Tarybos direktyvoje 76/116/EEB dėl valstybių narių įstatymų, reglamentuojančių trąšas, suderinimo (2) nustatyti reikalavimai, kuriuos trąšos turi atitikti, kad jas būtų galima teikti rinkai su žymeniu „EB trąšos“.
            
         
               (4)
            
            
               Direktyvos 76/116/EEB I priede nurodytas rūšies pavadinimas ir atitinkami, pvz., sudėties, reikalavimai, kuriuos turi atitikti visos trąšos, kad jas būtų galima ženklinti žymeniu „EB trąšos“. Į šį sąrašą įtraukti rūšies pavadinimai buvo suskirstyti į kategorijas pagal pagrindinių maistinių medžiagų, t. y. azoto, fosforo ir kalio, kiekį.
            
         
               (5)
            
            
               Pagal Direktyvos 76/116/EEB (3) 7 straipsnį valstybėms narėms nebuvo leidžiama, remiantis trąšų sudėtimi, identifikavimu, ženklinimu arba pakavimu, drausti, riboti prekybą „EB trąša“ žymeniu pažymėtomis trąšomis, atitikusiomis Direktyvos nuostatas, arba jai trukdyti.
            
         
               (6)
            
            
               2002 m. gegužės 24 d. Komisijos sprendimu 2002/399/EB dėl nacionalinių nuostatų dėl didžiausios leidžiamos kadmio koncentracijos trąšose, apie kurias Švedijos Karalystė pranešė pagal EB sutarties 95 straipsnio 4 dalį (4), pritarus Švedijos nuostatoms, kuriomis Švedijos rinkai draudžiama teikti trąšas, kuriose kadmio koncentracija viršija 100 g vienoje fosforo tonoje, leista taikyti nuo Direktyvos 76/116/EEB nukrypti leidžiančią nuostatą. Ši nukrypti leidžianti nuostata taikyta iki 2005 m. gruodžio 31 d.
            
         
               (7)
            
            
               Direktyva 76/116/EEB pakeista Reglamentu (EB) Nr. 2003/2003 dėl trąšų.
            
         
               (8)
            
            
               Reglamento (EB) Nr. 2003/2003 35 straipsnio 2 dalyje teigiama, kad nuostatos, leidžiančios nukrypti nuo Direktyvos 76/116/EEB 7 straipsnio, kurias Komisija leido taikyti pagal ankstesnę EB sutarties 95 straipsnio 6 dalį, suprantamos kaip nuostatos, leidžiančios nukrypti nuo to reglamento 5 straipsnio, ir toliau taikomos neatsižvelgiant į Reglamento įsigaliojimą.
            
         
               (9)
            
            
               Reglamento (EB) Nr. 2003/2003 15 konstatuojamojoje dalyje nustatyta, kad Komisija spręs atsitiktinės kadmio koncentracijos mineralinėse trąšose klausimą ir prireikus parengs reglamento pasiūlymą bei jį pateiks Europos Parlamentui ir Tarybai. Komisija atliko išsamų parengiamąjį darbą, tačiau dėl įvairių sudėtingų veiksnių, į kuriuos būtina atsižvelgti, dar nepriėmė pasiūlymo.
            
         
               (10)
            
            
               Kadangi nukrypti leidžianti nuostata Švedijai suteikta tik iki 2005 m. gruodžio 31 d., 2005 m. birželio mėn. Švedija paprašė pratęsti galiojančios nukrypti leidžiančios nuostatos taikymo laiką. 2006 m. sausio 3 d. Komisijos sprendimu 2006/347/EB dėl nacionalinių nuostatų dėl didžiausio leidžiamo kadmio kiekio trąšose, apie kurias Švedijos Karalystė pranešė pagal EB sutarties 95 straipsnio 4 dalį (5), Švedijos valdžios institucijoms leista taikyti nacionalines priemones tol, kol ES lygmeniu bus taikomos suderintos priemonės dėl kadmio koncentracijos trąšose.
            
         3.   Nacionalinės nuostatos
   
   
               (11)
            
            
               „Potvarkyje dėl chemijos produktų (tvarkymo, importo ir eksporto draudimų)“ (1998:944) (6) pateiktos nuostatos dėl, inter alia, didžiausios leidžiamos kadmio koncentracijos trąšose, įskaitant EB žymeniu paženklintas trąšas. 3 skirsnio 1 dalyje nustatyta, kad muitų tarifų punktuose 25.10, 28.09, 28.35, 31.03 ir 31.05 išvardytas trąšas, kurių sudėtyje esančio kadmio koncentracija viršija 100 g vienoje fosforo tonoje, negalima parduoti arba perleisti.
            
         
               (12)
            
            
               Numatyta nacionaline priemone, apie kurią pranešta pagal SESV 114 straipsnio 5 dalį, fosforo trąšose leidžiama kadmio koncentracija nuo dabar leidžiamų 100 g kadmio vienoje tonoje fosforo būtų sumažinta iki 46 g kadmio vienoje tonoje fosforo (46 mg Cd/kg P prilygsta 20 mg Cd/kg P2O5).
            
         II.   PROCEDŪRA
   
   
               (13)
            
            
               2011 m. spalio 17 d. raštu Švedijos Karalystė pagal SESV 114 straipsnio 5 dalį pranešė Komisijai apie prašymą patvirtinti nacionalinių nuostatų, kuriomis fosforo trąšose leidžiama kadmio koncentracija būtų sumažinta iki ne daugiau kaip 46 g vienoje fosforo tonoje, nustatymą. Tokiu būdu Švedijos valdžios institucijos prašo sumažinti Sprendimu 2006/347/EB suteiktoje nukrypti leidžiančioje nuostatoje nustatytą kadmio koncentraciją.
            
         
               (14)
            
            
               2011 m. spalio 17 d. raštu Švedijos valdžios institucijos Komisijai papildomai pateikė galiojančių nacionalinių teisės aktų tekstus, kuriuose atsispindi potvarkiais 2008:255 ir 2009:654 (7) įvesti pakeitimai.
            
         
               (15)
            
            
               2011 m. lapkričio 14 d. raštu Komisija pranešė Švedijos valdžios institucijoms, kad 114 straipsnio 6 dalyje nustatytas šešis mėnesius truksiantis nuostatų nagrinėjimo laikotarpis prasidėjo 2011 m. spalio 18 d.
            
         
               (16)
            
            
               2011 m. spalio 17 d. raštu Komisija pranešė kitoms valstybėms narėms apie gautą Švedijos prašymą. Be to, apie šį pranešimą Komisija paskelbė Europos Sąjungos oficialiajame leidinyje
                   (8), kad kitos suinteresuotosios šalys būtų informuotos apie nacionalines nuostatas, kurias Švedija ketina nustatyti, ir tokio sprendimo motyvus. Latvija pritarė Švedijos prašymui. Daugiau pastabų Komisija negavo.
            
         III.   VERTINIMAS
   
   1.   Priimtinumo kriterijus
   
   
               (17)
            
            
               SESV 114 straipsnio 5 dalis taikoma tada, kai apie nacionalines nuostatas pranešama atsižvelgiant į ES derinimo priemonę, jei nacionalines priemones planuojama nustatyti po derinimo priemonės priėmimo bei įsigaliojimo ir jei naujoji nacionalinė priemonė būtų nesuderinama su ES derinimo priemone. Apie nacionalines priemones pranešta pagal Reglamentą (EB) Nr. 2003/2003, kuris priimtas remiantis ankstesniu EB sutarties 95 straipsniu ir kuriame nustatytos EB trąšų sudėtį, identifikavimą, ženklinimą ir pakavimą reglamentuojančios suderintos taisyklės. Pagal to reglamento 5 straipsnį valstybėms narėms neleidžiama remiantis bet kuria iš tų priežasčių nustatyti kliūtis laisvam trąšų judėjimui.
            
         
               (18)
            
            
               Be to, pagal SESV 114 straipsnio 5 dalį, numatytos nacionalinės priemonės, apie kurias pranešama, turi būti pagrįstos naujais moksliniais įrodymais, susijusiais su aplinkos ar darbo aplinkos apsauga, jei priėmus derinimo priemonę pranešimą pateikiančiai valstybei narei iškyla jai būdingų problemų, bei privaloma kartu pateikti numatytų nacionalinių priemonių nustatymo motyvų aprašymą.
            
         
               (19)
            
            
               Pagrįsdama savo prašymą nustatyti mažesnę kadmio koncentracijos fosforo trąšose ribą, Švedijos valdžios institucijos pateikė nacionalinį rizikos vertinimą ir kai kuriuos tyrimus. Atliekant šį vertinimą atsižvelgta į ES bendrąjį kadmio ir kadmio oksido rizikos vertinimą (9), kuris atliktas 2007 m. vadovaujantis Tarybos reglamentu (EEB) Nr. 793/93, į Europos maisto saugos tarnybos mokslinę nuomonę dėl kadmio maiste (10), taip pat į senus ir naujus duomenis, susijusius su dėl kadmio koncentracijos trąšose kylančio pavojaus žmonių sveikatai ir aplinkai Švedijoje vertinimu. Švedijos rizikos vertinimas skelbiamas internete (11).
            
         
               (20)
            
            
               Pasak Švedijos valdžios institucijų, atlikus naują rizikos vertinimą matyti, kad siekiant ilgainiui apsaugoti Švedijos gyventojų sveikatą reikia sumažinti kadmio poveikį. Poveikis priklauso nuo kadmio suvartojimo su maistu, o kadangi daugiausia kadmio kaupiasi augaluose, reikia sumažinti didelės kadmio koncentracijos pasėliuose pavojų. Švedijos ariamoji žemė apskritai yra rūgštingesnė negu Vidurio Europos, ir dėl šios specifinės padėties kadmis augaluose kaupiasi labiau.
            
         
               (21)
            
            
               Be to, sumažinus nacionalinę kadmio koncentracijos ribą nuo 100 g vienoje fosforo tonoje iki 46 g vienoje fosforo tonoje siekiama sumažinti kadmio kaupimąsi dirvoje ir itin minkštuose Švedijos vandenyse gyvenantiems vandens organizmams kylantį pavojų.
            
         
               (22)
            
            
               Atsižvelgdama į tai, kas išdėstyta pirmiau, Komisija mano, kad Švedijos Karalystės pateiktas prašymas siekiant gauti leidimą sumažinti kadmio koncentraciją fosforo trąšose iki ne daugiau kaip 46 g kadmio vienoje fosforo tonoje, yra priimtinas.
            
         2.   SESV 114 straipsnio 6 dalies trečios pastraipos taikymas
   
   2.1.   Motyvai, atsižvelgiant į klausimo sudėtingumą
   
   
               (23)
            
            
               Prašymui pagrįsti Švedija atliko naują rizikos vertinimą, kuriame lyginta prognozuojama poveikio nesukelianti koncentracija (PPNK) organizmams, būdingiems įvairioms Švedijos aplinkos terpėms, kuriose esama susikaupusio kadmio. Vertinimas baigtas 2011 m. sausio mėn. Švedijos prašyme taip pat nurodomi tam tikri pagal Sutarties 114 straipsnio 4 dalį kartu su ankstesniais prašymais Komisijai pateikti tyrimai ir ES kadmio ir kadmio oksido rizikos vertinimas.
            
         
               (24)
            
            
               PPNK gėlam vandeniui priklauso nuo vandens kietumo. Kadangi Švedijoje gėlas vanduo yra labai minkštas, tikėtina, kad vandens organizmams toksiškumas gali pasireikšti esant mažesnei kadmio koncentracijai nei kitose Europos vietose. Todėl, Švedijos valdžios institucijų nuomone, tikėtina, jog Švedijos vandenyse gyvenantys vandens organizmai iš esmės yra jautresni didesnei kadmio koncentracijai, palyginti su gyvenančiais Vidurio ir Pietų Europos vandenyse.
            
         
               (25)
            
            
               Remiantis 2006 ir 2009 m. Švedijos paviršiniuose vandenyse atliktų stebėsenos programų duomenimis, apie 1 % ežerų ir 7 % pakrančių vandenyse nustatyta kadmio koncentracija yra didesnė nei PPNK vertė. Pagal 2008 m. atliktą patikrą, taikant išmetamųjų teršalų mažinimo priemones vandens organizmuose labai sumažėjo daugumos metalų koncentracija, tačiau kadmio atveju padėtis ne tokia aiški. Panašu, kad pastaraisiais metais didėjantis neigiamas poveikis žuvų (didžiųjų likodonų) imuninei sistemai susijęs su didėjančia kadmio koncentracija žuvyse. Siekiant apibrėžti būsimą kadmio koncentracijos ariamojoje žemėje ir pasėliuose tendenciją, kad galima būtų apytiksliai apskaičiuoti jo koncentraciją po 100 metų, 2011 m. parengta nauja ataskaita, kurios išvadomis pasinaudota apytiksliai apskaičiuojant vandenyse šalia tręšiamų laukų gyvenantiems vandens organizmams per ateinančius 100 metų blogiausio scenarijaus atveju kilsiantį pavojų.
            
         
               (26)
            
            
               Švedijos valdžios institucijų atlikto vertinimo išvadose teigiama, kad ilgainiui itin minkštuose vandenyse (ne kietesniuose nei 5 mg CaCO3/l) gyvenantiems vandens organizmams gali kilti didesnis pavojus. Tačiau tai tikėtina tik mažuose upeliuose, į kuriuos iš žemės ūkio paskirties dirvožemio nutekantis vanduo prasiskiedžia nedaug. Kitokio pavojaus aplinkai dėl kadmio koncentracijos trąšose Švedijos valdžios institucijos nenustatė.
            
         
               (27)
            
            
               Atsižvelgdama į sudėtingai susijusius kadmio patekimą į aplinką per fosforo trąšas, jo galimą kaupimąsi ir pavojų aplinkai, kaip jau buvo įrodyta įvertinus panašius Austrijos, Suomijos ir Čekijos bei ankstesnius Švedijos prašymus leisti taikyti nukrypti leidžiančią nuostatą, Komisija paprašė Pavojų sveikatai ir aplinkai mokslinio komiteto (SAPMK) pateikti nuomonę dėl Švedijos atlikto rizikos vertinimo bendros kokybės, bet kokių ženklių trūkumų, išnagrinėtų scenarijų ir prielaidų tinkamumo bei išvadų patikimumo ir pagrįstumo nustatyto pavojaus aplinkai atžvilgiu.
            
         
               (28)
            
            
               Nuomonėje, kurią SAPMK priėmė 2012 m. vasario 27 d. (12), padaryta išvada, kad Švedijos valdžios institucijų parengtos rizikos vertinimo ataskaitos kokybė yra gera, išnagrinėti scenarijai iš esmės yra tinkami, o juose naudotos parametrų vertės yra priimtinos. Tačiau, SAPMK nuomone, kai kurie ataskaitoje pateikti teiginiai ir (arba) prielaidos nėra pagrįsti pakankamais įrodymais. Pavyzdžiui, pastabos žuvų stebėsenos tyrimuose pateiktos remiantis neįrodytu priežastiniu ryšiu. Kitas pavyzdys yra svarbi (esminė rizikos vertinimui) prielaida, pagal kurią kadmio koncentracija paviršiniame upelių vandenyje apskaičiuojama naudojant 1/2 praskiedimo koeficientą. Nepateikiami jokie šį koeficientą pagrindžiantys moksliniai įrodymai ar pagrindimas. SAPMK tai pat pažymi, kad kai kurie scenarijai paremti pernelyg blogomis sąlygomis. Pavyzdžiui, apskaičiuojant fosforo naudojimą žemės ūkio paskirties dirvožemyje remiamasi naudojimo normomis, kurios iš tikrųjų tinka mažiau nei 25 % Švedijos dirvožemio. Kyla abejonių dėl upelių paviršinio vandens koncentracijos po nutekėjimo apskaičiavimo, be to, pateikti lygiai neatitinka kitur ataskaitoje pateiktų išmatuotų koncentracijos verčių. Švedijos atliktame rizikos vertinime naudojama ES kadmio rizikos vertinimo ataskaitoje pasiūlyta PPNK, todėl SAPMK jai neprieštarauja. Taigi, pateikti rizikos apibūdinimo santykiai (RAS) priklauso tik nuo poveikio vertinimo, t. y. numatomos kadmio koncentracijos paviršiniuose Švedijos vandenyse. O ši priklauso nuo nepagrįsto dirvožemio ir upelių vandens praskiedimo koeficiento. SAPMK taip pat nepritaria prielaidai, kad dirvožemyje nevyksta kadmio adsorbcija. Taip gali atsitikti tik tokiu atveju, jei dirvožemis jau yra labai užterštas, nes pastovios būsenos sąlygomis grynosios medžiagos adsorbcija nevyksta, tačiau Švedijoje taip nėra. Švedijos parengtoje ataskaitoje taip pat daroma prielaida, kad kadmio adsorbcija dirvožemyje giliau nei 30 cm nevyksta, tačiau taip irgi nėra. Todėl SAPMK nepritaria Švedijos valdžios institucijų pateiktoms išvadoms dėl upelių – vienintelės aplinkos terpės, kuriai, kaip nustatė Švedijos valdžios institucijos, gresia pavojus.
            
         
               (29)
            
            
               Nepaisant to, SAPMK primena ankstesnį 2002 m. Toksiškumo, ekotoksiškumo ir aplinkos mokslinio komiteto vertinimą, kuriame apskaičiuota, kad taikant 46 mg Cd/kg P koncentraciją daugumoje Europos vietovių kadmio koncentracija dirvožemyje greičiausiai nedidės. SAPMK patvirtina, kad ir Švedijos žemės ūkio paskirties dirvožemio atveju šią prognozę vis dar galima pagrįsti, ir pažymi, kad ją nustatant buvo remiamasi esamos koncentracijos principu, o ne rizikos vertinimu, kurį Švedijos valdžios institucijos atliko siekdamos pateisinti dabartinį savo prašymą.
            
         
               (30)
            
            
               Nors 2012 m. vasario 27 d. SAPMK priimtoje nuomonėje padaryta išvada, kad Švedijos valdžios institucijų parengtos rizikos vertinimo ataskaitos mokslinė kokybė yra gera ir joje pateikiama naujų bei svarbių duomenų, vis dar yra neaiškumų dėl tam tikrų esminių prielaidų, kuriomis Švedijos valdžios institucijos rėmėsi pateikdamos išvadas apie mažuose Švedijos upeliuose gyvenantiems vandens organizmams kylantį pavojų. Kad Komisija galėtų priimti galutinę poziciją šiuo klausimu, Švedijos valdžios institucijos turės pateikti išsamesnius paaiškinimus.
            
         2.2.   Pavojaus žmonių sveikatai nebuvimas
   
   
               (31)
            
            
               Siekdamos pagrįsti numatytas priemones, Švedijos valdžios institucijos nustatė pažeidžiamoms gyventojų grupėms (diabetu arba osteoporoze sergantiems ir geležies stoka besiskundžiantiems žmonėms) kylantį pavojų. Šis pavojus gali atsirasti dėl ilgalaikio sąlyčio su kadmiu per maistą. Todėl dėl sprendimo pratęsti Švedijos padėties vertinimą dar vienam šešių mėnesių laikotarpiui priėmimo nekyla pavojus žmonių sveikatai. Per šį papildomą laikotarpį Komisija galės atsižvelgti į išsamesnius paaiškinimus, kuriuos pateiks Švedijos valdžios institucijos, ir priimti galutinį sprendimą.
            
         
               (32)
            
            
               Remdamasi pirmiau pateikta informacija, Komisija mano, kad 114 straipsnio 6 dalies trečioje pastraipoje nustatytos sąlygos yra įvykdytos ir ji gali pratęsti šešių mėnesių laikotarpį, per kurį patvirtintų arba atmestų nacionalines nuostatas, apie kurias pranešė Švedija.
            
         IV.   IŠVADOS
   
   
               (33)
            
            
               Atsižvelgiant į tai, kas išdėstyta pirmiau, galima daryti išvadą, kad Švedijos Karalystės pateiktas prašymas nustatyti nacionalines nuostatas, kuriomis nukrypstama nuo Reglamento (EB) Nr. 2003/2003 nuostatų, yra priimtinas.
            
         
               (34)
            
            
               Tačiau, Komisijos nuomone, atsižvelgiant į klausimo sudėtingumą ir į tai, kad priėmus šį sprendimą nekyla pavojaus žmonių sveikatai, SESV 114 straipsnio 6 dalies pirmoje pastraipoje nurodytą laikotarpį tikslinga dar pratęsti iki 2012 m. spalio 18 d.,
            
         PRIĖMĖ ŠĮ SPRENDIMĄ:
   1 straipsnis
   Remiantis SESV 114 straipsnio 6 dalies trečia pastraipa, laikotarpis, per kurį reikia patvirtinti arba atmesti numatytas nacionalines nuostatas dėl kadmio koncentracijos trąšose, apie kurias Švedijos Karalystė pranešė 2011 m. spalio 17 d. pagal SESV 114 straipsnio 5 dalį, pratęsiamas iki 2012 m. spalio 18 d.
   2 straipsnis
   Šis sprendimas skirtas Švedijos Karalystei.
   
      Priimta Briuselyje 2012 m. balandžio 18 d.
      
         
            Komisijos vardu
         
         Antonio TAJANI
         
            Pirmininko pavaduotojas
         
      
   
   
      (1)  OL L 304, 2003 11 21, p. 1.
   
      (2)  OL L 24, 1976 1 30, p. 21, pakeista Reglamentu (EB) Nr. 2003/2003.
   
      (3)  Pakeista Reglamento (EB) Nr. 2003/2003 5 straipsniu.
   
      (4)  OL L 138, 2002 5 28, p. 24.
   
      (5)  OL L 129, 2006 5 17, p. 19.
   
      (6)  1998 m. liepos 14 d. Švedijos įstatymų rinkinys (SFS Svensk Författningssamling).
   
      (7)  2009 m. birželio 4 d. Švedijos įstatymų rinkinys (SFS Svensk Författningssamling).
   
      (8)  OL C 309, 2011 10 21, p. 8 ir OL C 339, 2011 11 19, p. 24.
   
      (9)  ES rizikos vertinimo ataskaita, ECB 2007 m. Europos Sąjungos bendrasis kadmio oksido ir kadmio metalo rizikos vertinimas, 72 tomas, Europos Komisija, Jungtinių tyrimų centras, Sveikatos ir vartotojų apsaugos institutas.
   
      (10)  EMST 2009 m. Europos Komisijos prašymu Mokslininkų grupės teršalų maisto grandinėje klausimais priimta nuomonė dėl kadmio maiste. EMST leidinys (2009 m.) 980, p. 1–139.
   
      (11)  Jį galima rasti adresu http://ec.europa.eu/enterprise/sectors/chemicals/documents/specific-chemicals/fertilisers/cadmium/risk-assessment_en.htm.
   
      (12)  http://ec.europa.eu/health/scientific_committees/environmental_risks/docs/scher_o_156.pdf.